בס"ד
אמת ואמת לאמיתה
"בשעה שבא הקדוש ברוך הוא לברוא את האדם הראשון, נעשו מלאכי השרת כיתים כיתים וחבורות חבורות, מהם אומרים 'אל ייברא', מהם אומרים 'ייברא'.. חסד אומר 'ייברא' שהוא גומל חסדים, ואמת אומר 'אל ייברא', שכולו שקרים..." (רבה, בראשית ח' ה').
המדרש מגלה לנו שלבריאת האדם קדם דיון גורלי, האם ייברא או לאו. 
ישנם שאמרו 'אל ייברא', הוא לא יצליח, לא יהיה לו כוח לעמוד בפיתויים, כולו שקרים.
יש בטענה הזו מן האמת. אנחנו באמת רוב הזמן בין לבין, אין מושלם בעולם הזה. כולנו צריכים להתאמץ. 
ומעבר לכל, אנחנו לא מודעות לעצמנו. לא יודעות את החשיבות של כל אחת, ואם אנחנו חושבות על עצמנו שאנחנו רעות.. אז באמת למה שניברא?
מה עשה הקב"ה? השם יתברך שהוא המחליט, הוא באמת הקובע מי ייברא פה ולמה.. הוא זה שנטל את האמת והשליכה ארצה. "ותשלך אמת ארצה" (דניאל ח, י"ב) וברא את האדם למרות הכול. ברא את האדם ביחד עם התשובה שקדמה לעולם. 
איך יכול להיות שהקב"ה השליך את האמת שדבריה אכן נכונים? והרי היא האמת. מידה חשובה ביותר.  
יסוד חשוב מאוד נלמד מכך. ישנה האמת, הנקייה, מה ששחור שחור ומה שלבן לבן. אין אמצע. קו הדין. 
את האמת הזו הקב"ה השליך ארצה, אם האמת הזו הייתה נשארת לא היה קיום לעולם. האדם לא היה נברא, היה חייב להשליך אותה ולברוא אמת אחרת. עמוקה יותר. אמת לאמיתה. "אמת מארץ תצמח", מהארציות שלנו האמת הזו צומחת. מהקשיים שלך, מהיומיום שלנו שדורש יצירתיות כדי להמשיך לעבוד את השם, משם בדיוק צומחת האמת שמחייה את העולם. שנותנת חיות לתורה, ולא ח"ו מיתה. 
אם נעבוד לפי האמת הרגילה, איך נוכל לה? בוודאי שאנחנו לפעמים מועדות, ומשקרות ומתחצפות.. ומה אז? לא נברא? השם החליט אחרת. האמת שלנו היא גמישה, היא טובת לב, היא מבינה מהיכן באת ואיפה את מתמודדת.. ומתוך כך היא מאירה את אור התורה.. מתוך האמת לאמיתה של החיים עצמם. שלא תמיד הם שחור או לבן.. רוב הזמן אנחנו באפור. ובדיוק שם השם יתברך רוצה אותנו. מתוך אהבה אמיתית. 
